Temeljem članka. 48. Zakona o lokalnoj i područnoj (regionalnoj) samoupravi (N.N. broj 33/01, 60/01- vjerodostojno tumačenje, 129/05, 109/07,125/08, 36/09, 150/11, 144/12 i 19/13 – pročišćeni tekst), članka 5. Odluke o utvrđivanju kriterija za financiranje projekata i programa udruga/neprofitnih organizacija koji su od interesa za Općinu Sunja („Službeni vjesnik“ broj 38/15) te članka. 47. Statuta Općine Sunja, ("Službeni vjesnik", broj 30/09, 26/10, 43/10, 12/13, 46/13 i 31/14), a sukladno odredbama Kodeksa pozitivne prakse, standarda i mjerila za ostvarivanje financijske potpore programima i projektima udruga (N.N., br. 16/07.), Općinski načelnik Općine Sunja donio je

P R A V I L N I K
o utvrđivanju uvjeta, kriterija vrednovanja i postupka za ostvarivanje prava udruga
i drugih neprofitnih organizacija na sufinanciranje programa/projekata
iz Proračuna  Općine Sunja 

Članak 1.

I. OPĆE ODREDBE

Članak 1.

Ovim se Pravilnikom utvrđuju uvjeti i postupak za dodjelu i korištenje sredstava organizacijama civilnog društva čije programske ili projektne aktivnosti doprinose zadovoljenju javnih potreba Općine Sunja, u skladu s Javnim pozivom ili natječajem za financiranje Programa za zadovoljavanje javnih potreba Općine Sunja za koje se sredstva osiguravaju u proračunu Općine Sunja, a sadrži mjerila, uvjete za izbor, postupak dodjele sredstava, kriterije vrednovanja programa, projekata, manifestacija organizacija civilnog društva, neprofitnih organizacija i građanskih inicijativa.

Članak 2.

Općina Sunja će, radi ostvarenja ciljeva iz razvojnih i strateških dokumenata Općine Sunja te zadovoljenja javnih potreba definiranih pojedinačnim zakonima, kojima se određuju javne potrebe u jedinicama lokalne samouprave u pojedinom području, putem jedinstvenog Upravnog odjela pružati stručnu i financijsku potporu programima i projektima te inicijativama udruga i drugih subjekata koji potiču održivost neprofitnog sektora, međusektorsku suradnju, građanske inicijative, volonterstvo, a ujedno dovode do ostvarenja ciljeva definiranih javnim pozivima i natječajima koje će raspisivati. 

Članak 3.

Općina Sunja će pružati financijsku potporu višegodišnjim i jednogodišnjim programima te projektima organizacija civilnog društva i inicijativama građana, oglašavanjem putem javnih natječaja i poziva za prijavu programa i projekata za zadovoljenje javnih potreba Općine Sunja i to u području: kulture, tehničke kulture, sporta i rekreacije, socijalne skrbi i zdravstva, odgoja i obrazovanja, te ostalih programa iz područja društvenih djelatnosti na području Općine Sunja.
Općina Sunja će, prema uvjetima iz ovog Pravilnika, pružati financijsku potporu za jednokratne, jednodnevne i višednevne manifestacije kulturnog i sportskog karaktera čije će ostvarenje povećati turističku ponudu Općine Sunja.

Članak 4.
	
Pod Projektom se smatra skup aktivnosti koje su usmjerene ka ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse. 

Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji. Mogu biti jednogodišnji i višegodišnji, a Općina Sunja će natječajima i javnim pozivima poticati organizacije civilnog društva na izradu višegodišnjih programa iz razloga kapacitiranja i razvoja civilnog sektora u Općini Sunja.

Jednodnevne i višednevne manifestacije su aktivnosti koje provode organizacije civilnog društva i neprofitne organizacije s ciljem davanja dodatne ponude na području Općine Sunja i razvoja Općine Sunja općenito. Mogu biti sportske, kulturne, zabavne, socijalne, humanitarne, gastronomske i druge.

Građanske inicijative predstavljaju skup aktivnosti koje s ciljem rješavanja uočenog problema na dijelu ili cijelom području Općine Sunja osmisli i provodi dio građana Općine Sunja okupljenih u udrugu, školu i sl., u pravilu su komunalnog ili humanitarnog karaktera, a cilj im je podizanje razine kvalitete življenja u zajednici kroz poticanje aktivnog građanstva i korištenje lokalnih potencijala.


II. UVJETI ZA ODOBRAVANJE PODRŠKI

Članak 5.

Općina Sunja dodjeljuje sredstva potencijalnim korisnicima (u daljnjem tekstu: Korisnici) uz uvjet:

· da imaju registrirano sjedište djelovanja u Republici Hrvatskoj i da su upisani u odgovarajući Registar;
· da su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (organizacije civilnoga društva ili neprofitne organizacije) ili organizirani u građansku inicijativu;
· da svojim programima i svojim djelovanjem promiču vrijednosti ustavnog poretka Republike Hrvatske, te provode djelatnosti usmjerene općem/javnom dobru, potrebama zajednice i postizanju održivog razvoja;
· da njihov program/projekt/inicijativa, kod prijave na javni poziv/natječaj Općine Sunja, budu ocijenjeni kao značajni (kvalitetni, inovativni i korisni) za razvoj civilnoga društva i zadovoljenje javnih potreba Općine Sunja. 

Članak 6.

Općina Sunja u okviru programa, projekata, manifestacija i inicijativa neće financirati programe organizacija koje se financiraju po posebnim propisima, strukovnih udruga, vjerskih i političkih organizacija te organizacija civilnog društva koje ne zadovoljavaju uvjete propisane ovim pravilnikom odnosno svakim pojedinačno raspisanim pozivom i natječajem.


III.  RASPISIVANJE I UVJETI JAVNOG POZIVA I NATJEČAJA 

Članak 7.

Općina Sunja će putem Jedinstvenog upravnog odjela Općine Sunja prije donošenja Proračuna za narednu godinu objaviti na oglasnoj ploči Općine Sunja i internetskim stranicama Općine Sunja, Javni poziv za predlaganje programa i projekata za zadovoljenje javnih potreba Općine Sunja, odnosno natječaj za manifestacije, programe i građanske inicijative za narednu kalendarsku godinu.
Javni poziv/natječaj trajati će 14. dana od dana objave, što će biti definirano raspisanim pozivom ili natječajem.

 Članak 8.

Natječajem će biti utvrđeni područje financiranja, prioriteti, uvjeti za javljanje i provedbu, obveza sufinanciranja od strane korisnika, obveza korisnika glede vidljivosti financiranja od strane Općine Sunja, obveza partnerstva i dr.
Za izradu, objavu i provedbu natječaja za Općinu Sunja zaduženi su Jedinstveni upravni odjel Općine Sunja te općinski načelnik - u okviru svojih ovlasti.
	
Članak 9.

Općina Sunja će ovim Pravilnikom definirati prihvatljive i neprihvatljive troškove programa i projekata, što će naknadno biti definirano samim Javnim pozivom i natječajima te za svako pojedino područje iz Javnog poziva, kao i ugovorom kojega će s Općinom Sunja potpisati svaki korisnik sredstava proračuna.

Kao prilog financijskom planu programa, projekta, manifestacije ili inicijative dostavljaju se dokumenti na osnovu kojih je isti utvrđen (ponude, izjave suradnika o cijeni koštanja njihovih usluga, procjene troškova i sl.).

Članak 10.

Općina Sunja će Ugovorom o sufinanciranju definirati da su korisnici sredstava općinskog proračuna u programima za zadovoljenje javnih potreba Općine Sunja dužni zajednici, iz čijih se prihoda financira njihova aktivnost - vratiti uložena sredstva na način da Općini Sunja pruže svoju uslugu bez naknade, i to kroz sudjelovanje u kulturnim manifestacijama i programima Općine Sunja ili njezinih ustanova tijekom godine, sudjelovanju u akcijama čišćenja Općine Sunja, otklanjanja posljedica nepogoda i slično.

Članak 11.

Uz tekst Javnog poziva, kao obvezna dokumentacija, na internetskim stranicama Općine Sunja objavljuju se:

· predmetni Pravilnik,
· Odluka o kriterijima i mjerilima za financiranje programa 
· Upute za prijavitelje,
· obrasci za prijavu (opisni, proračun, )
· Izjava o partnerstvu (ako je partnerstvo propisano u Javnom pozivu ili natječaju),
· obrazac Ugovora (primjer) te
· obrazci za izvještavanje (opisno, financijsko). 

Članak 12.

Formalni uvjeti natječaja su u pravilu - između ostalih i:
· da je prijava poslana u propisanom roku,
· da su prijavitelji (partneri/i) upisani u odgovarajući matični registar, što se dokazuje Izvatkom iz registra koji ne može biti stariji od godine dana od datuma prijave na natječaj (Registar udruga, Zakladna odnosno Fundacijska knjiga, Sudski registar) da su prijavitelji (partner/i), ako su udruge, upisani u Registar neprofitnih organizacija pri Ministarstvu financija (da imaju RNO broj),
· da su prijavitelji (partner/i) uskladili svoje akte sukladno Zakonu o udrugama (“Narodne novine” broj 74/14) te održavali redovite sastanke tijela 
· da prijavitelji (partner/i) imaji Osobni identifikacijski broj,
· da prijavitelji (partner/i) vode uredno i transparentno financijsko poslovanje, sukladno propisima o računovodstvu neprofitnih organizacija i da su na vrijeme predali sva potrebna izvješća (podaci dostupni Općini Sunja putem uvida u Registar neprofitnih organizacija),
· da prijavitelj aktivno djeluje u relevantnom području onoliko vremena koliko je to propisano natječajem,
· da je prijava poslana na propisanim obrascima,
· da je prijava ispunjena putem računala te poslana u papirnatom i elektroničkom obliku, sukladno uputama za prijavu.

Članak 13.

Obvezni obrasci za prijavu su:
· opisni obrazac,
· obrazac proračuna
· Izvadak iz Registra udruga Republike Hrvatske (ne stariji od mjesec dana)
· Presliku Rješenja Ureda državne uprave o upisu / upisu promjena u Registar udruga Republike Hrvatske ili drugi odgovarajući dokaz iz kojeg je vidljivo da je Statut udruge usklađen s odredbama  Zakona o udrugama ("Narodne novine" broj 74/14).,

Obrasci se popunjavaju putem računala te šalju u papirnatom i elektroničkom obliku.
Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja projekta,te ovjerene službenim pečatom organizacije.
Dokumentacija za prijavu u papirnatom obliku šalje se preporučeno poštom, kurirom ili osobno (predaja u pisarnici Općine Sunja), uz napomenu (npr. naziv natječaja – NE OTVARATI).





IV. POSTUPAK ODOBRAVANJA POTPORA


Članak 14.

Financijske potpore koje odobrava Općina Sunja bespovratna su sredstva, osim ako u objavljenim natječajima ili pozivima nije drugačije uređeno.
Postupak za dodjelu financijskih potpora odnosno bespovratnih sredstava ne smatra se upravnim postupkom pa se tako niti odluke tijela Općine Sunja u postupku dodjele bespovratnih sredstava ne smatraju upravnim aktima.

Članak 15.

	Pravo na podnošenje prijava imaju udruge i druge neprofitne organizacije koje djeluju na području Općine Sunja, odnosno svoj program/project provode na području Općine Sunja, i to osobito udruge i neprofitne organizacije:
- koje promiču tekovine iz Domovinskog rata,
- koje promiču demokratizaciju i razvoj civilnog društva,
- koje pružaju potporu djeci i mladeži,
- koje provode aktivnosti na području međunarodne ili međuregionalne suradnje,
- koje provode sportske programe,
- udruge i neprofitne organizacije od značaja za sustav zaštite i spašavanja,
- vjerske zajednice,
- udruge i neprofitne organizacije koje promiču očuvanje kulturne baštine,
- koje djeluju na području poboljšanja življenja starijih i nemoćnih osoba i osoba s
  invaliditetom,
- udruge s područja zdravstvene, socijalne i humanitarne zaštite,
- udruge/ustanove u odgojno-obrazovnom procesu,
- ostale udruge i neprofitne organizacije koje svojim aktivnostima promiču opće
  vrijednosti od interesa za Općinu Sunja.
Članak 16.

U svrhu provođenja postupka vezano uz sufinanciranje programa i projekta temeljem
ovog Pravilnika, Načelnik Općine Sunja imenovat će Povjerenstvo za vrednovanje i ocjenu projekta/programa (u daljnjem tekstu: Povjerenstvo) sukladno ovom Pravilniku.
Povjerenstvo se sastoji od 5 (pet) članova iz reda službenika Općinske  uprave Općine Sunja i vanjskih stručnjaka/kinja.
Članovi Povjerenstva iz stavka 2.ovog članka ne mogu biti članovi udruga koje sudjeluju u natječaju, odnosno ne smiju biti u sukobu interesa.
Članovi Povjerenstva odgovorni su za svoj rad Općinskom načelniku.

Članak 17.

Postupak odlučivanja o odobravanju financijskih potpora putem javnih natječaja i poziva provodi se u tri koraka:
1. provjera ispunjavanja propisanih uvjeta natječaja ili poziva,
2. obrada i analitički pregled pristiglih odnosno prijavljenih programa/projekata,
3. donošenje odluke o odobravanju financijske potpore.

Prvi korak: Provjera ispunjavanja propisanih uvjeta natječaja

Nakon zaključivanja svakog od objavljenih natječaja ili poziva Općina Sunja će, putem Jedinstvenog upravnog odjela organizirati otvaranje zaprimljenih prijava. Pri otvaranju prijava utvrdit će se prijave koje su zadovoljile i one koje nisu zadovoljile propisane uvjete poziva, odnosno natječaja. Na taj način obavit će se prvi krug izbora zaprimljenih prijava. U daljnji postupak upućuju se samo prijave koje zadovolje sve propisane uvjete natječaja. Prijavitelji koji nisu poslali svoje prijave u skladu s uvjetima natječaja o tome će biti obaviješteni u pisanom obliku.

Drugi korak: obrada i analitički pregled pristiglih odnosno prijavljenih programa/projekata

Prijave koje su zadovoljile propisane uvjete natječaja upućuju se na procjenjivanje imenovanom Povjerenstvu koje sukladno kriterijima vrednovanja ocjenjuju sve pristigle prijedloge. 
Povjerenstvo će temeljem uvida u dostavljenu dokumentaciju (prijedlog financijskog plana i ponude) utvrditi i objektivnost prijedloga te eventualno zatražiti “čišćenje” prijedloga financijskog plana, ukoliko utvrdi da neki navedeni troškovi prijedlogom nisu objektivno  iskazani.  

Treći korak: Donošenje odluka o odobravanju potpora

Povjerenstvo će nakon obavljene procjene upućuje putem JUO Općine Sunja općinskom načelniku Općine Sunja svoju odluku i prijedlog za odobravanje iznosa financijskih potpora za financiranje odabranih prijava i projekata u svakom programskom području s popisom procjenjivanih prijava, prikazom odobrenih projekata i obrazloženjem za one kojima nije odobrena potpora.

Općinski načelnik Općine Sunja razmatra zaprimljene prijedloge odluka Povjerenstva o odobravanju financijskih potpora u pojedinim programskim područjima te donosi konačan prijedlog o odobravanju ukupnih iznosa sredstava za financijske potpore u svakom programskom području.

Prijedlog Općinskog načelnika uputiti će se na usvajanje Općinskom vijeću, u okviru prihvaćanja Proračuna, odnosno Programa javnih potreba za svako pojedino programsko područje.

Općinski načelnik Općine Sunja može ne prihvatiti odluku Povjerenstva ukoliko one  nisu u skladu s objavljenim ciljevima svakog od programskih područja.

Nakon što Općinsko vijeće odobri prijedlog Općinskog načelnika kroz usvajanje Proračuna Općine Sunja i Programa javnih potreba po pojedinim područjima, sve organizacije čije su prijave bile u postupku procjenjivanja obavještavaju se o rezultatima u pisanom obliku, a rezultati se objavljuju na službenim mrežnim stranicama Općine Sunja i u drugim oblicima javnog izvještavanja o radu Općine Sunja (tiskovne konferencije, izvješća za medije, promotivni materijali i dr.).


V.  UDIO SUFINANCIRANJA IZ DRUGIH IZVORA, PRIHVATLJIVOST TROŠKOVA I POTPISIVANJE UGOVORA O FINANCIJSKOJ POTPORI OPĆINE

Članak 18.

Općina Sunja će s Korisnicima kojima je odobrena financijska potpora putem poziva i natječaja zaključiti ugovore o financijskoj potpori za provedbu programa, projekta, manifestacije  ili inicijative.
Općina Sunja će Ugovore o međusobnom odnosu, pravima i obvezama potpisnika sklopiti i sa organizacijama kojima će se sredstva dodijeliti tijekom godine, zaključkom općinskog načelnika, a na prijedlog procjenjiteljskog tijela, sukladno čl. 42. ovoga  Pravilnika u roku od 30 dana od dana zaključenja javnog poziva/natječaja.

Članak 19.

Ugovorom će se utvrditi visina financijske potpore sukladno iznosu definiranom Programom javnih potreba, odnosno Proračunom, predmet ugovora, vrijeme trajanja potpore, oblike financijskoga jamstva Korisnika za iznos odobrenih sredstava (kod specifičnih oblika potpore), način izvještavanja o provedbi potpore, vrednovanje provedbe i rezultata potpore, postupak za povrat neutrošenih i/ili nenamjenski utrošenih sredstava financijske potpore od strane Korisnika te odredbe o razlozima i uvjetima za otkazivanje i raskid ugovora u slučaju kršenja ili neizvršavanja odredbi ugovora/sporazuma, obavezi Korisnika o vraćanju sredstava u slučaju otkazivanja ili raskida ugovora zbog krivnje Korisnika i odredbe o primjeni propisa te o mjesnoj nadležnosti suda u slučaju spora.

Članak 20.

Odobrena sredstva finacijske potpore korisnik je dužan utrošiti isključivo za realizaciju programa utvrđenog Proračunom i Ugovorom. 
Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

Članak 21.

Prihvatljivim troškovima smatraju se svi troškovi direktno povezani s provedbom prihvaćenih programa i projekata. Ovisno o vrsti programa i projekta koji se provodi, sljedeći troškovi smatraju se prihvatljivim i biti će financirani iz proračuna Općine Sunja:

1. troškovi vanjskih usluga i suradnika, ukoliko su odobreni proračunom,
1. nabava uredskog, stručnog i ostalog potrošnog materijala neophodnog za realizaciju programa i projekta,
1. troškovi tiskanja, medijskog oglašavanja i promidžbe, uz uvjet poštovanja uvjeta vidljivosti i navođenja Općine Sunja kao pokrovitelja,
1. troškove prehrane sudionika manifestacije ( do 25 % od ukupnog proračuna udruge).
1. najam prostora za redovan rad udruge,
1. najam i kupnja opreme, nošnji, uniformi, instrumenata ili drugih potreba za realizaciju aktivnosti u okviru djelatnosti za koju je prijavitelj registriran (nije dopušteno udrugama na teret proračuna Općine Sunja nabavljati ugostiteljsku opremu ili bilo kakvu drugu opremu na temelju koje će stjecati dobit),
1. troškovi prijevoza na smotre i natjecanja od posebnog društvenog interesa,
1. indirektni troškovi (energija, voda i drugi indirektni troškovi koji nisu povezani isključivo sa provedbom programa) u maksimalnom iznosu od 20% ukupnog odobrenog iznosa financiranja iz proračuna Općine Sunja.

Članak 22.

Neprihvatljivim troškovima, odnosno troškovima koji se ne mogu financirati sredstvima proračuna, smatraju se:
1. troškovi reprezentacije, hrane i alkoholnih pića,
1. troškovi smještaja,
1. troškovi računovodstvenih i knjigovodstvenih usluga.

Članak 23.

Sredstva odobrena Ugovorom mogu se koristiti za drugu namjenu samo iznimno, ukoliko postoje opravdani razlozi nemogućnosti realizacije prvotno utvrđenog programa i uz prethodnu suglasnost općinskog načelnika. 
Prenamjena sredstava definirat će se sklapanjem Aneksa Ugovora.

Članak 24.

Općina Sunja će od Korisnika potpore u pisanom obliku zatražiti povrat sredstava za provedbu odobrene potpore u slučaju kada utvrdi da Korisnik: 
· nije realizirao program i projekt utvrđen proračunom i ugovorom,
· nije utrošio sva odobrena sredstva,
· sredstva nije koristio namjenski,
· iz neopravdanih razloga nije podnio cjelovito izvješće u propisanom roku.
Općina Sunja neće zatražiti povrat sredstava u slučaju kada je iznos neutrošenih 
sredstava manji od 100,00kn (sto kuna).


Članak 25.

U slučaju neizvršavanja ugovornih obaveza od strane Korisnika i/ili nemogućnosti izvršenja povrata neutrošenih ili nenamjenski utrošenih sredstava, Općina Sunja će raskinuti ugovor te u najkraćem roku pokrenuti ovršni postupak radi naplate potraživanja. Od Korisnika potpore Općine Sunja očekuje se odgovorno i transparentno korištenje financijskih sredstava iz javnih izvora kroz uvođenje sustava kvalitete djelovanja i učinkovitog organizacijskog ustroja, koji će na primjereni način voditi računa o izbjegavanju sukoba interesa.

Članak 26.

U natječajnim uvjetima i u tekstu ugovora treba, između ostalog, biti jasno istaknuto da korisnik bespovratnih sredstava iz javnih izvora za provođenje projekta, programa, manifestacije ili inicijative od interesa za opće dobro neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

Članak 27.

Ukoliko je tako definirano samim natječajem ili pozivom prijavitelji su, prije potpisivanja Ugovora, dužni Općini Sunja dostaviti:
· dokument kojim se potvrđuje da osoba ovlaštena za zastupanje prijavitelja i voditelj projekta nisu kažnjavani, ovisno o relevantnom natječajnom području,
· izvornike dokumentacije na uvid (u slučaju svih dokumenata koji su prilikom prijave dostavljeni u preslikama).

VI. VRIJEME TRAJANJA POTPORE OPĆINE SUNJA

Članak 28.

Sve potpore koje Općina Sunja dodjeluje putem javnih poziva i natječaja odnose se, u pravilu, na aktivnosti koje će se provoditi u kalendarskoj godini za koju se raspisuju, osim  višegodišnjih potpora koje se odobravaju na rok od tri (3) godine, što će se definirati samim natječajem i javnim pozivom. 
Višegodišnje potpore iz stavka 1. ovog članka ugovaraju se na godišnjoj razini, s propisanim programskim i financijskim vrednovanjem korištenja financijske potpore Općine Sunja u prethodnom vremenskom razdoblju.

Korisnici kojima Općina Sunja odobri višegodišnju potporu iz stavka 1. ovog članka mogu tu istu vrstu potpore zatražiti i ostvariti tek za godinu nakon završetka prethodne višegodišnje potpore Općine Sunja. 
Nastavak financiranja višegodišnjig programa i iznos potpore u narednoj godini ovisi o rezultatima praćenja i vrednovanja aktivnosti realiziranih u okviru tog programa u tekućoj godini, o čemu odluku donosi općinski načelnik u okviru prijedloga Proračuna, a na prijedlog resornog upravnog odjela i procjenjiteljskog tijela za pojedino programsko područje.
Općina Sunja će poticati korisnike višegodišnjih potpora na izradu programa samofinanciranja koji će omogućiti njihovu održivost i razvoj.

Članak 29.

Korisnici višegodišnjih potpora Općine Sunja mogu se u periodu trajanja te potpore javiti na druge natječaje i pozive Općine Sunja isključivo kroz predlaganje drugih projekata, inicijativa i manifestacija u tom i ostalim programskim područjima.



VII. NAJVIŠI UKUPAN IZNOS FINANCIJSKE POTPORE I ISPLATA ODOBRENIH SREDSTAVA
Članak 30.

Visina sredstava koje će svaki korisnik financijske potpore ostvariti iz proračuna Općine Sunja biti će definirana kroz proceduru propisanu ovim Pravilnikom, u skladu s kriterijima vrednovanja za svako pojedino područje raspisano Javnim pozivom. 
Prava i obveze korisnika potpora biti će definirane Ugovorom o dodjeli financijske potpore za provedbu programa, projekta, manifestacije ili inicijative.

Članak 31.

Općina Sunja će natječajem definirati obvezu korisnika da program ili projekt ostvari u partnerstvu s drugima, obvezu i minimalan udio sufinanciranja od strane korisnika ili trećih subjekata te izuzeća financiranja.

Članak 32.

Sredstva namijenjena financiranju programa isplaćivat će se sukladno ostvarenim proračunskim prihodima Općine Sunja, prema slijedećoj dinamici:
· u jednakim ratama, odnosno od ukupno izdvojeih sredstava ne više od 50% u prvoj polovici proračunske godine.

Ukoliko proračunski prihodi budu manji od planiranih, namijenjena sredstva se neće isplaćivati ili će se isplaćivati u umanjenom iznosu, do ostvarenja planiranih proračunskih prihoda.
Iznimno od odredbe st. 2. ovoga članka, sredstva za pojedine usvojene programe mogu se isplatiti i na drugačiji način i to na obrazloženi zahtjev korisnika sredstava.

Članak 33.

Sredstva namijenjena financiranju projekata, manifestacija i inicijativa, isplaćivat će se prema inamici definiranoj Ugovorom, u ovisnosti o terminu realizacije projekta, manifestacije i inicijative.
Korisnicima koji u okviru projekata, jednokratnih, jednodnevnih manifestacija te inicijativa ostvare pravo sufinanciranja iz proračuna Općine Sunja, nakon potpisivanja Ugovora, a temeljem pisanog zahtjeva i predočenja pravovaljane dokumentacije (predračuna, odnosno ponuda za realizaciju programa korisnika), isplatit će se anticipacija troškova u visini do 60% iznosa potpore od strane Općine Sunja.
Razlika od 40% sredstava iz prethodnog stavka korisniku će se isplatiti nakon što korisnik Jedinstvenom Upravnom odjelu dostavi dokumentaciju iz čl. 20. ovog Pravilnika.


VIII. PRAĆENJE I VREDNOVANJE ODOBRENIH FINANCIJSKIH POTPORA

Članak 34.

Općina Sunja će, u skladu sa Zakonu o fiskalnoj odgovornosti, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, vršiti praćenje provedbe programa, projekata i inicijativa za čiju provedbu odobri financiranje iz Proračuna Općine Sunja.

Praćenje će se vršiti putem izvješća od strane korisnika sredstava te kontrolom.

Članak 35.

Izvješća koja je korisnik dužan dostaviti na propisanim obrascima su opisno i financijsko izvješće. 
Za jednokratne, jednodnevne manifestacije i građanske inicijative, podnosi se samo završno izvješće.
Rokovi podnošenja izvješća biti će definirani Ugovorom o dodjeli sredstava za provedbu aktivnosti programa, projekta, inicijative ili manifestacije koji će potpisati Općina Sunja i korisnik sredstava.

Članak 36.

Opisno se izvješće piše na način da se tekstualno opišu sve aktivnosti koje su se realizirale, način realizacije, problematika koja je nastala tijekom realizacije, sredstva, izvori financiranja, troškovi i sl., a financijsko izvješće se podnosi na za to propisanom obrascu.
Uz opisna izvješća dostavljaju se popratni materijali kao što su isječci iz novina, video zapisi, fotografije i dr.
Uz financijsko izvješće, u kome se navode cjelokupni troškovi programa, projekta ili inicijative, neovisno o tome iz kojeg su izvora financirani, obvezno se dostavljaju i preslici svih narudžbenica, ugovora, faktura, ugovora o djelu ili ugovora o autorskom honoraru s obračunima istih, kojima se dokazuje stvaranje obveze te dokazi o plaćanju istih (preslik naloga o prijenosu ili izvoda sa žiro računa).

Članak 37.

Općina Sunja će sustavno vrednovati programski i financijski dio provedbe odobrene potpore u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, kako bi na osnovu toga prilagodio prioritete i načine odobravanja financijskih potpora koje će voditi ka zadovoljenju potreba Općine Sunja.


IX. POSTUPANJE S DOKUMENTACIJOM

Članak 38.

Zaprimljenje prijave s pripadajućom dokumentacijom, kojima je odobrena financijska potpora na natječajima i pozivima, Općina Sunja neće vraćati podnositelju.
Organizacijama čije prijave na natječaj ili poziv nisu prihvaćene (zbog nezadovoljavanja propisanih uvjeta natječaja/poziva ili nakon postupka procjene) Općina Sunja će vratiti svu zaprimljenju dokumentaciju u roku od 15 dana od dana donošenja Odluke općinskog načelnika Općine Sunja o prijedlogu Proračuna Općine Sunja.

X. KONAČNOST ODLUKE I PRAVO PRIGOVORA

Članak 39.

Odluke općinskog načelnika o odobravanju ili neodobravanju potpora su konačne i na takve Odluke prijavitelji nemaju pravo prigovora. 

XI. KRITERIJI VREDNOVANJA PRIJEDLOGA PROGRAMA, PROJEKATA,
      MANIFESTACIJA I GRAĐANSKIH INICIJATIVA

Članak 40.

Vrednovanje prijedloga projekata, programa, manifestacijai građanskih inicijativa  provodi se isključivo na temelju programskih i financijskih podataka iznesenih u obrascu prijave  te na temelju podataka iz obvezne popratne dokumentacije.

a) VREDNOVANJE PROGRAMA/PROJEKATA

Članak 41.

Prijedlozi projekata i programa razmatraju se i vrednuju selektivno u područjima određenim Javnim pozivom ili natječajem (u nastavku teksta: Poziv).
U ocjenjivanju pristiglih programa i projekata  Povjerenstvo pridržava se sljedećih kriterija:
- prijavljeni program/projekt doprinosi afirmaciji identiteta Općine Sunja,
- prijavljeni program/projekt pridonosi promidžbi općih vrijednosti Općine Sunja,
- prijavljeni program/projekt se provodi na području Općine Sunja, odnosno
  od općeg je interesa za Općinu Sunja,
- prijavljeni program/projekt usmjeren je ka postizanju neposredne društvene
   koristi i stvarnim potrebama u zajednici u kojoj se provodi, 
- prijavljeni program/projekt pridonosi razvoju i promicanju vrijednosti civilnog
  društva na području Općine Sunja,
- u provedbi prijavljenog programa/projekta sudjelovat će volonteri,
- broj sudionika u prijavljenom program/projektu,
- stupanj suradnje i partnerstva s lokalnim vlastima i drugim tijelima i
  organizacijama civilnog društva tijekom provedbe programa/projekta,
- stupanj inovativnosti prijavljenog programa/projekta,
- realno iskazivanje troškova u financijskom planu
- vjerojatnost da se korist od prijavljenog programa/projekta nastavi i nakon
  isteka financijske potpore,
- osigurano sufinanciranje prijavljenog programa/projekta i iz drugih izvora,
- stavke financijskog plana povezane su s prijavljenim aktivnostima
- dosadašnja suradnja prijavitelja programa/projekta s Općinom Sunja, te
  dosadašnji postignuti rezultati,
- programom/projektom je dovoljno kvalitetno prikazan medijski plan i promocija aktivnosti
- dobivena odličja/priznanja od državnih, županijskih i općinskih institucija za
  prijavitelja programa/projekta,
- uredno vođenje financijskog poslovanja prijavitelja programa/projekta,
- program/projekt je većim dijelom usmjeren na rad s djecom i mladima
- kontinuiran aktivan rad prijavitelja duži od 5 godina
- broj sekcija unutar organizacije

Članak 42.

Svaki kriterij utvrđen u članku 41. ovog Pravilnika ocjenjuje se ocjenom od 1 do 5, odnosno od 1 do 10.
Maksimalni broj bodova po prijavljenom program/projektu je 100.
Prijavljeni program/projekt koji u postupku ocjenjivanja ne ostvari najmanje 60 bodova ne može ostvariti pravo na financiranje prijavljenog programa/projekta.

Članak 43.

Pri vrednovanju pristiglih prijedloga projekata i programa Povjerenstvo će za sva područja iz Poziva primjenjivati sljedeće kriterije koji su proizišli iz usvojene strateške dokumentacije Općine Sunja i bodovati ih prema sljedećoj tablici

	1. Relevantnost programa i projekta
	max
	30

	Prijavljeni program/projekt doprinosi afirmaciji identiteta Općine Sunja,
	5
	

	Prijavljeni program/projekt pridonosi promidžbi općih vrijednosti Općine Sunja
	5
	

	Prijavljeni program/projekt se provodi na području Općine Sunja, odnosno od općeg je interesa za Općinu Sunja,

	10
	

	Stupanj inovativnosti prijavljenog programa/projekta,

	10
	

	2. Financijska i operativna sposobnost
	
	15

	Osigurano sufinanciranje prijavljenog programa/projekta i iz drugih izvora,
	5
	

	Troškovi u financijskom planu programa/projekta realno su iskazani
	5
	

	Uredno vođenje financijskog poslovanja prijavitelja programa/projekta,

	5
	

	 3.  Odnos troškova i očekivanih rezultata
	
	10

	Stavke financijskog plana povezane su s prijavljenim aktivnostima
	5
	

	Vjerojatnost da se korist od prijavljenog programa/projekta nastavi i nakon isteka financijske potpore,

	5
	

	4. Utjecaj na razvoj lokalne zajednice, umrežavanje, partnerstvo i volonterstvo
	
	20

	Prijavljeni program/projekt usmjeren je ka postizanju neposredne društvene koristi i stvarnim potrebama u zajednici u kojoj se provodi, 

	5
	

	Prijavljeni program/projekt pridonosi razvoju i promicanju vrijednosti civilnog društva na području Općine Sunja,

	5
	

	 U provedbi prijavljenog programa/projekta sudjelovat će volonteri,
	5
	

	Stupanj suradnje i partnerstva s lokalnim vlastima i drugim tijelima i
organizacijama civilnog društva tijekom provedbe programa/projekta
	5
	

	5. Vidljivost programa ili projekta
	
	8

	Programom/projektom je dovoljno kvalitetno prikazan medijski plan i promocija aktivnosti
	5
	

	Dobivena odličja/priznanja od državnih, županijskih i općinskih institucija za prijavitelja programa/projekta
	3
	

	6. Ostalo
	
	17

	Program/projekt je većim dijelom usmjeren na rad s djecom i mladima
	5
	

	Dosadašnja suradnja prijavitelja programa/projekta s Općinom Sunja, te dosadašnji postignuti rezultati
	5
	

	Kontinuiran aktivan rad prijavitelja duži od 5 godina
	1
	

	Aktivan broj sudionika programa/projekta/inicijative/
· < 30 osoba
· > 31 < 50 osoba
· > 51 < 60 osoba
· > 61 < 70 osoba
· > 100 osoba
	
1
2
3
4
5
	

	Prijavitelj ima više od jedne sekcije unutar organizacije
	1
	

	UKUPNO
	
	100



Članak 44.

Pri vrednovanju projekata i programa, uz primjenu Kriterija o svakome pojedinom prijedlogu projekta/programa donosi se odluka kojom se prijedlog označava kao:
A. svakako podržati i sufinancirati u maksimalno mogućem iznosu 
              (ostvareno najmanje 81 bod),
B. prijedlog programa djelomično podržati u skladu s financijskom mogućnostima (ostvareno od 51 do 80 bodova),
C. projekt ne udovoljava kriterijima i uvjetima sufinanciranja (ostvareno  do 50 bodova).

Članak 45.

U skladu s utvrđenim kriterijima i mjerilima Povjerenstvo će utvrditi prioritete, sačiniti listu prvenstva i predložiti visinu  financijskih sredstava za pojedini program i projekt, na osnovu kojih će se izraditi prijedlog javnih potreba.
Programi i projekti za čiju su realizaciju potrebna znatna financijska sredstva podržat će se ukoliko predlagatelj dokumenatira i dokaže mogućnost potpunog zatvaranja financijske konstrukcije.

b) VREDNOVANJE MANIFESTACIJA I GRAĐANSKIH INICIJATIVA


Članak 46.

Za procjenu manifestacija i građanskih inicijativa ne utvrđuju se bodovni kriteriji nego će članovi Povjerenstva na osnovu prijava, a uzimajući u obzir kriterije iz st. 2. ovog članka dogovorno utvrditi prijedlog iznosa za sufinanciranje inicijative ili manifestacije.
Pri procjeni pristiglih prijava za manifestacije i građanske inicijative Povjerenstvo će se voditi slijedećim kriterijima:
· kvaliteta manifestacije ili inicijative,
· utjecaj manifestacije ili inicijative na promociju Općine Sunja i podizanje razine ponude s ciljem razvoja Općine Sunja,
· neposredna ili posredna korist za društvenu zajednicu te doprinos razvoju civilnoga društva,
· organizacijski i ljudski kapaciteti za provedbu manifestacije ili inicijative,
· realan odnos troškova i očekivanih rezultata manifestacije ili inicijative,
· inovativnost manifestacije ili inicijative,
· uključenost građana,
· znatan udio volonterskog rada.









XII. ZAVRŠNE ODREDBE

Članak 47.

Neće se podržati oni programi i projekti koji bi se s obzirom na djelatnost  i sredstva za realizaciju trebali financirati iz drugih izvora, kao ni projekti i programi za koje se ocijeni da bi uspjehom na tržištu mogli ostvariti vlastite izvore prihoda.

Članak 48.

Općina Sunja financira programe iz članka 1. ovoga Pravilnika na načelima javnosti, supsidijarnosti, ekonomičnosti i učinkovitosti.

Članak 49.

Odredbe ovog Pravilnika u dijelu koji govori o dodjeli financijske potpore, odnose se i na proračunske korisnike, ustanove Općine Sunja, ali se prijava programa i projekata ne vrši putem propisanih obrazaca, nego putem prijedloga Programa rada ustanove za narednu godinu, usvojenom od strane kolektivnog organa upravljanja.

Članak 50.

Ukoliko Proračunom Općine Sunja budu osigurana viša sredstva od sredstava potrebnih za zadovoljenje svih potreba iz javnog poziva ili natječaja, općinski načelnik Općine Sunja će moći Zaključkom odobriti dodjelu određenog iznosa sredstava za realizaciju aktivnosti određenog programa/projekta/manifestacije/inicijative onih organizacija koje do tada nisu sudjelovale u natječajima i javnim pozivima Općine Sunja i koje nisu upoznate s procedurom korištenja sredstava Proračuna Općine Sunja, a koje procjenjiteljsko tijelo ocijeni kao kvalitetne projekte i projekte od interesa za Općinu Sunja. 
S organizacijama iz prethodnog stavka, u skladu s ovim Pravilnikom, nakon donošenja Zaključka Općinskog načelnika sklapa se Ugovor te se na njih primjenjuju sve odredbe ovog Pravilnika.
Ukoliko po osnovi realizacije programa / projekat / manifestacija / inicijativa ne budu utrošena sva planirana i odobrena sredstva, ista će se preraspodjeliti izmjenama i dopunama Proračuna Općine Sunja, u skladu s raspoloživim proračunskim prihodima i potrebama Općine Sunja.

Članak 51.

Korisnici potpora dužni su bez odgode dostavljati Jedinstvenom upravnom odjelu Općine Sunja podatke o statusnim promjenama koje su bitne za njihovo djelovanje te korištenje potpora iz proračuna Općine Sunja, poglavito:
· podatke o svakoj promjeni osobe ovlaštene za zastupanje,
· podatke o promjenama aktivnosti odnosno djelatnosti,
· podatke o izmjenama i dopunama statuta, 
· podatke o eventualnom prestanku djelovanja udruge, i dr.




Članak 52.

Ovaj Pravilnik stupa na snagu danom donošenja, a objavit će se na službenoj web  stranici Općine Sunja.

